‘Positiewe tekens om staatsdiens se pensioenfondse te beskerm’Argieffoto Die VF Plus het gesê adjunkpresident Cyril Ramaphosa is verlede maand deur die party in die parlement versoek om stappe te neem om die staatsdiens se pensioenfondse te beskerm en dit blyk uit parlementêre vrae aan die minister van finansies, Malusi Gigaba, dat die bal reeds aan die rol gesit is om aan hieraan uitvoering te gee. “Verdere goeie nuus is die minister se antwoord op ŉ vraag dat die staatsdienspensioenfonds ten volle befonds is en al sy verpligtinge teenoor pensioenarisse kan nakom,” het adv. Anton Alberts, voorsitter van die VF Plus, in ŉ verklaring gesê. “In antwoord op ŉ vraag oor die stappe wat die minister doen om pensioenfondse te beskerm wat deur die staat en staatsbeheerde ondernemings beheer word, is die antwoord dat die nasionale tesourie reeds ondersoek daarna ingestel het om alle staatsdienspensioenfondse onder die beheer van die Wet op Pensioenfondse te plaas.” Alberts het gesê dit sal beteken dat lede toegang sal hê tot die Beregter vir Pensioenfondse wat kan ingryp en gratis ondersoeke doen na enige onreëlmatighede om lede se belange te beskerm. “Die VF Plus sal voortgaan om hierdie saak te dryf en ons is vol hoop dat die stappe spoedig in werking gestel sal word. Ons vra dat die staatsdienspensioenfonds en alle ander pensioenfondse, insluitende Transnet se fondse, onder Die Wet op Pensioenfondse sal val sodat die pensioenfondsberegter toeganklik sal wees vir fondslede.” Hy het gesê dit was juis die probleem met die twee gestroopte Transnet-pensioenfondse wat tans in ŉ regstryd teen Transnet gewikkel is dat die pensioenfondsberegter nie enige jurisdiksie oor die fondse gehad het nie. “Alle fondslede sal ŉ groot sug van verligting kan slaak wanneer hierdie planne realiseer. Die VF Plus sal alles in sy vermoë doen om toe te sien dat dit wel spoedig ŉ werklikheid word,” het hy bygevoeg.